Ada Bruhn Hoffmeyer

Adelheid (Ada) Maria Bruhn Hoffmeyer (Roskilde, Dinamarca, 1 de diziembri de 1910 - Xaraís dela Vera, Estremaúra, 8 d'abostu de 1991) hue una arquióloga i estoriaora danesa, estudiosa d'armas meyevalis.
 Biografía 
Realizó estudius primarius ena su ciá de nacencia, Roskilde, i alogu cursó Arquiología ena Nuversidá de Copenagui, licenciándu-si en 1936 con un trebaju a tentu del pintol griegu Oltu i la cerámica de figuras roxas. En 1939 entra a trebajal nel Museu del Exércitu de Copenagui (Tøjhusmuseet), i llegó a sel nombrá Conservaora Xefi del departamentu d'armas i armaúras. En 1945 se dotora con una tesis sobri l'espá meyeval de dobli filu, que se pubricará en 1954. En 1951 se casa con Erling Hoffmeyer col que hundará el Estitutu d'Estudius d'Armas Antiguas en 1960. A partil del añu siguienti prencipia a publical la revista especializá n'armas antiguas Gladius. En 1962 l'estitución se traslada a Estremaúra, estalandu-si nel monecipiu  de Xaraís dela Vera, huendu reconocíu pol CSIC. Dendi el su puestu comu diretora del Estitutu promovió el estudiu delas armas meyevalis meyanti congressus i l'edición i pubricación d'obras especializás. Ala su muerti l'Estitutu d'Armas Antiguas passa a sel el Estitutu Estóricu Hoffmeyer comu centru de envestigación del CSIC. En 2015 el centru de Xaraís es fechau i tolos sus fondus sonin tresladaus a Mairil.

 Referencias 

Categoría:Estoriaoris